Tveir vænir laxar í opnun Laxár í Leirársveit “ Það er mikið vatn en fyrstu laxarnir eru komnir á land , tveir fallegir laxar . Það er þó nokkuð síðan fyrstu laxarnir sáust í ánni , ” sagði Haukur Geir Garðarsson og í sama streng tók Óli Johnson við Laxfoss í Laxá í Leirársveit í gærmorgun . Áin var eins og stórfljót á að líta þegar fyrstu veiðimenn sumarsins byrjuðu veiðina þá um morguninn . Það var Hallfreður Vilhjálmsson oddviti á Kambshóli sem veiddi fyrsta lax sumarsins í ánni eins og hann reyndar gerði einnig í fyrra , 12 punda fisk . Vilhjálmur Gíslason veiddi lax númer tvo í Laxfossinum og mældist hann 12,5 pund . Laxar voru að bylta sér í Laxfossinum en fleiri tóku ekki í gærmorgun . Á myndinni eru þeir Haukur Geir Garðarsson , Hallfreður Vilhjálmsson , Vilhjálmur Gíslason og Óli Johnson við Laxfossinn með fyrstu laxa sumarsins í Laxá í Leirársveit .